b"\n_START_ARTICLE_\nCork\n_START_SECTION_\nPovijest\n_START_PARAGRAPH_\nCork je izvorno bio redovni\xc4\x8dka naseobina, koju je osnovao sveti Finbarr u 6. stolje\xc4\x87u. Postao je gradom negdje izme\xc4\x91u 915 i 922 godine kad su Vikinzi osnovali trgova\xc4\x8dku luku. Cork je poput Dublina, bio va\xc5\xbeno trgova\xc4\x8dko sredi\xc5\xa1te prema skandinavskim zemljama._NEWLINE_Grad je  u pro\xc5\xa1losti bio opasan zidinama, jo\xc5\xa1 i danas postoje o\xc4\x8duvani dijelovi zidina. _NEWLINE_ Ve\xc4\x87im dijelom srednjega vijeka, Cork je bio isturena predstra\xc5\xbea staroengleske kulture usred uglavnom neprijateljski raspolo\xc5\xbeenih gelskih sela u okolici, odsje\xc4\x8den od engleskih vlastodr\xc5\xbeaca koji su stolovali u Palu kod Dublina. _NEWLINE_Gelski i \xc5\xa1kotsko - normanski feudalci iz okolice, napla\xc4\x87ivali su gra\xc4\x91anima Crni porez, u zamjenu za nenapadanje i mir. Mo\xc4\x87ne feudalne obitelji jugozapadne Irske tog vremena bile su Fitzgerald, MacCarthy i Barry. Gradom Corkom upravljalo je pak 12-15 bogatih trgova\xc4\x8dkih obitelji, koje su se bogatstvo stekli trguju\xc4\x87i sa kontinentalnom Europom, - osobito izvoziv\xc5\xa1u vunu, te uvoziv\xc5\xa1i sol, \xc5\xbeeljezo i vino (ve\xc4\x87im dijelom tajnim kanalima). Od sve te trgova\xc4\x8dke elite, samo je obitelj Ronayne bila irsko-galskog porijekla. _NEWLINE_Srednjovjekovni Cork imao je oko 2000 stanovnika. Grad je pretrpio te\xc5\xbeak udarac 1349 godine, kada je gotovo polovica mje\xc5\xa1tana je pomrla od kuge. 1491 godine Cork je uvu\xc4\x8den u engleski Rat dviju ru\xc5\xbea, tada je Perkin Warbeck pretendent na engleski prijesto, uspio pridobiti dio gra\xc4\x91ana Corka u svojem nastojanju da sru\xc5\xa1i Henrika VII., kralja Engleske. Me\xc4\x91u njima je bio i  gradona\xc4\x8delnik Corka, oni su s Warbeckom oti\xc5\xa1li u [[Englesku, ali nakon gu\xc5\xa1enja pobune, su svi uhva\xc4\x87eni i pogubljeni. Zbog tog doga\xc4\x91aja Cork je zaradio epitet buntovni\xc4\x8dki grad (hajdu\xc4\x8dki grad), i to traje do danas. _NEWLINE_U jednom zapisu iz 1577 godine govori se o Corku kao \xc4\x8detvrtom gradu Irske, koji je, jako isprepadan zlim susjedima, i irskim odmetnicima, tako da njegovi gra\xc4\x91ani ni ne izlaze iz gradskih vrata, i toliko su nepovjerljivi prema svima da se isklju\xc4\x8divo \xc5\xbeene me\xc4\x91u sobom, tako da je cijeli grad u rodbinskom odnosu._NEWLINE_Gradsku povelju (statut grada) Corku je dao jo\xc5\xa1 kralj Ivan bez Zemlje  1185. godine. Funkcija gradona\xc4\x8delnika po\xc4\x8dela se je primjenjivati u Corku, nakon kraljevske povelje iz 1318 godine, ta titula je 1900 godine, preimenovana u u Gospodar gradona\xc4\x8delnik (Lord Mayor) za vrijeme posjete tada\xc5\xa1nje britanske kraljice Viktorije gradu Corku._NEWLINE_U Irskom ratu za neovisnost, sredi\xc5\xa1te Corka nastradalo je u po\xc5\xbearima koje su izazvale paravojne jedinice Black and tans ( protuirske rojalisti\xc4\x8dke snage) za vrijeme \xc5\xbeestokih borbi u gradu  izme\xc4\x91u irskih gerilaca i  britanskih  snaga. Tijekom Irskog gra\xc4\x91anskog rata, Cork su izvjesno vrijeme dr\xc5\xbeale pod svojom kontrolom snage protivnika Anglo-irskog sporazuma, grad su potom zauzele jedinice Irske vojske (pristalice  Anglo-irskog sporazuma u napadu s mora.\n_START_SECTION_\nVremenski uvjeti\n_START_PARAGRAPH_\nCork, kao i cijela Irska, ima blagu klimu. Vremenske prilike su vrlo promjenjljive (u jednom danu \xc4\x8detiri godi\xc5\xa1nja doba) uz obilje oborina i vrlo male temperaturne oscilacije. _NEWLINE_Temperature ispod 0\xc2\xb0 C ili iznad 30\xc2\xb0 C su vrlo rijetke, iako se i to dogodi. Prosje\xc4\x8dno padne  oko 1194.4 mm oborina godi\xc5\xa1nje, ve\xc4\x87inom ki\xc5\xa1e (tu\xc4\x8da, susnje\xc5\xbeica i snijeg su vrlo rijetki).  _NEWLINE_Ali zato Cork ima \xc4\x8deste magle (100 dana magle na godinu) - koje su naj\xc4\x8de\xc5\xa1\xc4\x87e tijekom jutra za visokog tlaka ili tijekom zime. No i pored toga, Cork je jedanod  najsun\xc4\x8danijih Irskih gradova, s prosjekom od 3,8 sun\xc4\x8danih sati dnevno. Postotak vlage u  zraku je kao i u cijeloj Irskoj vrlo visok izme\xc4\x91u 70% i 100%.\n_START_SECTION_\nTisak\n_START_PARAGRAPH_\nU Corku izlaze jedne od najva\xc5\xbenijih irskih dnevnih novina Irish Examiner (biv\xc5\xa1i Cork Examiner).\n_START_SECTION_\nGradske znamenitosti\n_START_PARAGRAPH_\nCork ima vrijedne arhitektonske spomenike od srednjovjekovnih do suvremenih zdanja. _NEWLINE_Najzna\xc4\x8dajniji spomenik iz srednjeg vijeka je Crveni samostan (Red Abbey). Grad ima dvije katedrale, St Mary's Cathedral i St Finbarr's Cathedral. St. Mary's Cathedral (zovu je i Sjeverna katedrala) je rimokatoli\xc4\x8dka bazilika u gradu, sagra\xc4\x91ena 1808 godine. St Finbarr's Cathedral je puno slavnija protestantska bazilika, izgra\xc4\x91ena na temeljima ranije katedrale. Gradnja nove crkve zapo\xc4\x8dela je 1862, a zavr\xc5\xa1ila je 1879 godine pod vodstvom arhitekta Williama Burgesa. _NEWLINE_Glavna gradska ulica St. Patrick's Street, kompletno je obnovljena 2000-ih, danas  je to trgova\xc4\x8dko-pje\xc5\xa1a\xc4\x8dka ulica sa lijepim zgradama iz 19. i 20. st. Nekad je to bio kanal rijeke Lee, koji je zatrpan - i tako je nastala ulica. Obli\xc5\xbenja avenija Grand Parade je sjedi\xc5\xa1te poslovnih ureda, trgovina i financijskih institucija. Nekada\xc5\xa1nje poslovno- financijsko sredi\xc5\xa1te bila je \xc4\x8detvrt South Mall, tamo se nalazi zgrada biv\xc5\xa1e burze, danas Allied Irish Bank (banka). _NEWLINE_Cork ima puno objekata podignutih u georgijanskom stilu. _NEWLINE_Za\xc5\xa1titni znak i najve\xc4\x87a znamenitost grada Corka je zvonik crkve Sv.Ane (Church of St Anne) - Shandon, koji dominira na sjevernoj strani grada. _NEWLINE_Gradska vije\xc4\x87nica (City Hall), je kamena pala\xc4\x8da, nastala na temeljima stare vije\xc4\x87nice, koja je uni\xc5\xa1tena od strane snaga Black and tans tijekom rata za nezavisnost, u doga\xc4\x91aju koji je u Irskoj poznat kao Burning Cork.  Tro\xc5\xa1kove izgradnje nove pala\xc4\x8de platila je Vlada Velike Britanije 1930-ih kao gestu pomirenja._NEWLINE_Ostale atrakcije u gradu su: Elizabeth Fort, Cork Opera House, Park Fitzgerald,  zapadno od grada,  University College Cork, kroz koji te\xc4\x8de rijeka Lee te English Market (englesku tr\xc5\xbenicu), \xc4\x8dije porijeklo ima tragove  jo\xc5\xa1 u 1610, dana\xc5\xa1nja zgrada je iz 1786. godine. _NEWLINE_Sve do travnja 2009, u Corku je radila poznata pivovara Beamish and Crawford, dio njezinih marki nastavio se proizvoditi u pivovari Murphy's Irish Stout, koja je u sastavu Heineken grupacije i prvenstveno proizvodi Heineken pivo za Irsko _NEWLINE_tr\xc5\xbei\xc5\xa1te.\n_START_SECTION_\nIndustrija i trgovina\n_START_PARAGRAPH_\nGrad Cork  je u srce industrije  juga Irske. Glavne gospodarske grane su; farmaceutska industrija, pogoni ameri\xc4\x8dke tvrtke Pfizer Inc i \xc5\xa1vicarske tvrtke Novartis. Najpoznatiji proizvod koji dolazi iz dana\xc5\xa1njeg Corka je Viagra. U Corku se nalazi europsko sjedi\xc5\xa1te kompanije Apple Inc gdje se sklapaju ra\xc4\x8dunala i ostali proizvodi tvrtke namjenjeni europskom  tr\xc5\xbei\xc5\xa1tu, u Corku je i europski call centar i servis. Apple Cork trenutno zapo\xc5\xa1ljava preko 1800 djelatnika. EMC Corporation je jo\xc5\xa1 jedan veliki poslodavac iz IT sektora koji upo\xc5\xa1ljava preko 1600 ljudi u svojim pogonima od 52.000 1 m\xc2\xb2. _NEWLINE_U Corku se nalaze pogoni Pivovare Heineken koja je tako\xc4\x91er puni i Murphy's Irish Stout, a donedavno je radila i pivovara Beamish and Crawford (zatvorena, nedavno je preuzeo Heineken). Ne tako davno u Corku su bili i pogoni Ford Motor Company, za proizvednju automobila (u Docklandsu) danas su zatvoreni. Djed Henrya Forda bio je  porijeklom iz West Corka, i to je bio jedan od glavnih razloga za otvaranje proizvodnih pogona u Corku._NEWLINE_U Corku se nalaze pogoni i skladi\xc5\xa1ta najve\xc4\x87eg distributera plina u Irskoj - Bord G\xc3\xa1is \xc3\x89ireann\n_START_SECTION_\nPromet\n_START_PARAGRAPH_\nZra\xc4\x8dna luka Cork je jedna od glavnih luka Irske, preko koje ide promet juga Irske. Nalazi se na jugu grada Corka u podru\xc4\x8dju zvanom Ballygarvan. 7 zrakoplovnih kompanija leti na  preko 40 destinacija, u vi\xc5\xa1e od 60 letova dnevno._NEWLINE_Pomorska luka grada Corka je izuzetno  duboka i omogu\xc4\x87uje prihvat brodova svih veli\xc4\x8dina. \xc5\xbdeljezni\xc4\x8dka stanica Kent u sredi\xc5\xa1tu grada pru\xc5\xbea dobre \xc5\xbeeljezni\xc4\x8dke veze za doma\xc4\x87u trgovinu. Nedavno je Amazon.com, veliki svjetski internet trgovac, otvorio u zra\xc4\x8dnoj luci Corka, svoj  Business Park, preko kojeg namjerava distribuirati robu po Europi.\n_START_SECTION_\nObrazovanje\n_START_PARAGRAPH_\nCork je va\xc5\xbeno obrazovno sredi\xc5\xa1te u Irskoj University College Cork (UCC), je dio Irskog dr\xc5\xbeavnog sveu\xc4\x8dili\xc5\xa1ta (National University of Ireland), sa velikim brojem studija iz umjetnosti, ekonomije, in\xc5\xbeenjerstva, prava, medicine i znanosti. Ovo sveu\xc4\x8dili\xc5\xa1te bilo je progla\xc5\xa1eno Sveu\xc4\x8dili\xc5\xa1tom godine u Irskoj 2003-2004 te 2005-2006 od strane lista The Sunday Times. _NEWLINE_U gradu djeluje i tehni\xc4\x8dko sveu\xc4\x8dili\xc5\xa1te Cork Institute of Technology (CIT) tako\xc4\x91er progla\xc5\xa1eno Sveu\xc4\x8dili\xc5\xa1tem godine u Irskoj za godinu 2006-2007. CIT  nudi niz studija: matematika, ra\xc4\x8dunarstvo, IT poslovanje, humanisti\xc4\x8dke znanosti i in\xc5\xbeenjerstvo _NEWLINE_(mehanika, elektronika, elektrika, kemija). Unutar CIT-a  djeluju i dvije akademije; Cork School of Music i Crawford College of Art and Design._NEWLINE_National Maritime College of Ireland se tako\xc4\x91er nalazi u Corku i jedini je koled\xc5\xbe u Irskoj u kojem se u\xc4\x8di pomorstvo. _NEWLINE_Cork College of Commerce je najve\xc4\x87e veleu\xc4\x8dili\xc5\xa1te i  najve\xc4\x87a strukovna srednja \xc5\xa1kola u Irskoj. _NEWLINE_U gradu djeluje i podru\xc5\xbenica privatnog dublinskog Griffith Collega. Zbog velikog broja \xc5\xa1kola i sveu\xc4\x8dili\xc5\xa1ta u Corku studira i veliki broj  stranih studenata, najvi\xc5\xa1e ih dolazi iz zbratimljenog kineskog grada \xc5\xa0angaja."